અહીં હવે વરસાદ આવ્યો છે. શાળામાં મોડા પડેલા છોકરાની જેમ ઊંધું ઘાલીને આવ્યો. આપણી સામે ઊભેલાં વૃક્ષોએ આખું આંગણું એમનું બાથરૂમ હોય એ રીતે ગીતોથી ભરાવી દીધું. જોકે હજી ઠંડક થઈ નથી. વાદળો ઊમટ્યાં છે એટલે સારું લાગે છે. દૂરનું આકાશ એટલું ભર્યુંભાદર્યું લાગે છે કે કોઈ ચિત્રકાર બેઠો બેઠો હજી જાણે કે આ ચિત્ર પૂરું કરી રહ્યો છે, બે વાદળ આવે છે અને જાય છે. વીજળીઓ એ પીંછીના લસરકા હશે કે એ ચિત્રકાર પીંછી ખંખેરે છે કે શું? એવો વિચાર આવે છે.